FC Midtjylland meddeler, at klubben har købt Evander Ferreira fri af Vasco da Gama, og at brasilianeren har underskrevet en femårig aftale.

FC Midtjylland lejede i sommer det brasilianske stortalent Evander Ferreira i Vasco da Gama, og nu har Superliga-klubben besluttet at udnytte den købsklausul, de to klubber blev enige om.

Dermed har Evander Ferreira underskrevet en permanent aftale i FCM - og den aftale gælder i de kommende fem år.

- Det er en fantastisk signing for FC Midtjylland, og der skal lyde store roser til scoutingafdelingen for at finde ham, og til trænerstaben for at integrere Evander i klubben og på holdet, siger sportschef Svend Graversen til klubbens hjemmeside.

- Der er stadig arbejde, der skal gøres i forhold til Evanders fodboldmæssige udvikling, men potentialet er enormt stort samt spændende, og det er helt unikt, at vi har tilknyttet en så dygtig fodboldspiller.

- Det fortæller noget om, at FC Midtjylland har et godt ry ude i verden, siger Svend Graversen.

Evander Ferreira har spillet 12 kampe og scoret tre mål.